OVK | Koringtarief laagste in 18 maande
Tuis > Koringtarief laagste in 18 maande
Koringtarief laagste in 18 maande
geplaas op 09:35 (GMT+2) Wo., 13 Sep. 2017
Die nuwe korintarief is uit en dit is láág.
Die nuwe koring-invoertarief is Maandag afgekondig, en teen R379,34 per ton is dit nagenoeg 60% laer as die vorige tarief, en die laagste sedert Februarie 2015.
Dié lae tarief, gepaardgaande met die swak toestand van die koringoes, gaan waarskynlik lei tot 'n beduidende styging in koring-invoer. Dr. Dirk Strydom, ekonoom by Graan SA, sê die huidige tarief is al op 11 Julie gesneller.
"So 'n 'sneller' gaan deur 'n proses van ontleding tussen verskeie staatsdepartemente voordat dit afgekondig word, wat reg is. Ons uitdagings is dat daar binne die mark onsekerheid ontstaan oor presies wanneer die aankondiging gaan plaasvind.
"Daar is nie tans 'n sisteem in plek wat konsekwentheid verseker nie. Soms vat dit 42 werksdae en ander kere kan dit tot oor die 90 werksdae behels.
"In die onlangse geval is was daar verskeie 'snellers' – R379.34, R752.35 en R909,99 – en die vraag bly wanneer gaan watter publikasie plaasvind. In werklikheid behoort die tarief volgens huidige internasionale markpryse teen 'n tarief van R909 te verhandel, maar die huidige tarief is slegs R379,34, wat baie verwarring veroorsaak en bemarking bemoeilik.
"Dus is die groot vraag om net sekerheid te skep deur 'n goeie sisteem met riglyne. As 'n mens weet binne byvoorbeeld 40 werksdae (ná 'n nuwe tarief gesneller word) gaan daar 'n afkondiging plaasvind, sal daar al baie meer sekerheid wees en sal dit besluitneming vergemaklik.
"Ons praat tans met die owerhede, hul moet analises doen om seker te maak die tarief is in orde volgens die wet en verstaan dat dit nie net ? aftekenproses is nie. In Europese markte gebeur die proses binne 'n dag. Ons versoek wel dat die proses hersien word en dat duplikasie tussen departemente uitgesny word," sê hy.